RESOLUCIÓN do 16 de xaneiro de 2006 pola que se anuncia e convoca audición pública para a selección de bailaríns/bailarinas do Ballet do Instituto Galego das Artes Escénicas e Musicais.
INSTITUTO GALEGO DAS ARTES ESCÉNICAS E MUSICAIS — III. OUTRAS DISPOSICIÓNS — 09/05/2006

O Instituto Galego das Artes Escénicas e Musicais (IGAEM) é un organismo autónomo de carácter comercial creado como servizo público de promoción cultural no eido das artes escénicas e musicais, contándose dentro destes obxectivos a produción, promoción e difusión específica da danza galega, e concretamente a difusión e promoción na formación técnica e artística da danza, conforme o establecido no artigo 8 da Lei 4/1989, do 21 de abril, de creación do IGAEM, modificada pola Lei 2/1991, do 14 de xaneiro. Así mesmo, está facultado para realizar cantas actividades comerciais e industriais requiran o logro dos seus obxectivos, como son as de contribuír á formación técnica e artística daqueles que se adiquen dun xeito profesional, ou cando menos habitualmente, ás actividades escénicas e musicais, así como en xeral realizar accións de fomento e difusión das artes escénicas e musicais, consonte co artigo 9 puntos c) e i) da devandita lei.
En virtude do disposto, esta xerencia do IGAEM anuncia a seguinte convocatoria pública, e dispón a súa publicación no Diario Oficial de Galicia, con base nas cláusulas que seguen:
Primeira.-Obxecto da convocatoria.
Anúnciase convocatoria pública, mediante o sistema de audición pública, para a cobertura de 15 (quince) prazas de bailaríns/bailarinas de corpo de baile, para formar parte do Ballet do IGAEM e para así cubrir as súas necesidades durante a temporada do ano 2006.
Segunda.-Requisitos exixidos aos aspirantes.
Os aspirantes deberán reunir os requisitos legalmente establecidos, en canto a:
1. Nacionalidade: ser español (NIF), cidadán dun país membro da Unión Europea ou do Espazo Económico Europeo (pasaporte e tarxeta de residencia), ou ben nacionais doutros países (NIE e permiso de traballo).
2. Idade: ter cumpridos os dezaoito anos.
3. Capacidade funcional: non padecer enfermidade nin estar afectado por limitación física ou psíquica que sexa incompatible co desempeño das correspondentes funcións de bailarín/bailarina. Xustificarase mediante certificado médico actualizado e orixinal facendo mención expresa á actividade de bailarín/bailarina.
4. Capacidade legal: ter capacidade para contratar a prestación do seu traballo, de acordo co previsto no artigo 7 do Estatuto dos traballadores.
5. Titulación: estar en posesión do título de grao medio das ensinanzas de danza, en calquera das súas especialidades, ou título equivalente.
No caso de titulacións estranxeiras ou outras titulacións non homologadas a día de hoxe á lexislación vixente en materia de educación, a súa equivalencia e conseguinte admisión quedará a xuízo do Comité de Audición.
6. Habilitación: non estar separado do servizo de ningunha Administración pública en virtude de expediente disciplinario, nin se atopar inhabilitado por sentenza firme para o exercicio de funcións públicas, mediante declaración responsable. Os aspirantes cuxa nacionalidade non sexa a española deberán acreditar, igualmente, non estar sometidos a sanción disciplinaria ou condena que impida no seu Estado de orixe o acceso á función pública.
Estes requisitos deberán cumprirse, como máximo, o último día de remate do prazo de presentación de solicitudes.
Terceira.-Condicións de traballo.
Os elixidos na audición serán propostos á xerencia do IGAEM de cara á formalización dun contrato de traballo regulado polo Real decreto 1435/1985, do 1 de agosto, polo que se regula a relación laboral especial dos artistas en espectáculos públicos, debendo participar no programa de ensaios e actuacións do Ballet conforme a súa programación.
A selección dos bailaríns/bailarinas na audición e a elevación da proposta, se é o caso, ao xerente do IGAEM, non suporá ningunha obriga de contratación. A formalización do contrato indicado quedará supeditada á resolución do xerente aceptando a proposta do Comité de Audición e á sinatura dos contratos laborais propostos individualmente, realizando o Comité de Audición unha tarefa meramente informativa e de asistencia ao órgano de contratación.
A remuneración dos bailaríns/bailarinas será de 15.000 euros (quince mil euros) brutos anuais de salario corrido, con inclusión das pagas extraordinarias e vacacións que lles puideran corresponder. A esta cantidade reteráselles os custos sociais e demais impostos que correspondan.
Todo o anterior quedará condicionado á existencia de crédito adecuado e suficiente nos orzamentos do organismo durante o vixente exercicio 2006.
Cuarta.-Sistema selectivo. Probas de audición.
O proceso selectivo será polo sistema de audición de todos os aspirantes admitidos ao proceso. A dita audición constará de dúas fases ou probas:
1ª Unha clase práctica cos aspirantes cunha duración máxima dunha hora. Os aspirantes realizarán os exercicios de barra e de centro que marque o Comité de Audición.
Esta clase considerarase eliminatoria, polo que o Comité de Audición cualificará os aspirantes de aptos ou non aptos.
2ª Proba individual. Consistirá na interpretación, por parte dos aspirantes considerados aptos na primeira fase, dunha ou varias obras coreográficas elixidas polo Comité de Audición entre un total das tres que ten que representar e executar o interesado (clásica, contemporánea e tradicional). Antes do comezo do exercicio, o aspirante deberá entregar ao Comité de Audición unha gravación musical (en casete ou en soporte CD) para dar acompañamento ás obras coreográficas que se van interpretar.
A execución realizada polos aspirantes, que terá unha duración máxima de 20 minutos por persoa, será cualificada polo órgano de selección de 0 a 10 puntos. Para aprobar, cómpre obter unha puntuación mínima de 5 puntos.
O aspirante deberá acreditar a súa identidade ante o secretario do Comité de Audición con carácter previo ao comezo da súa audición.
Quinta.-Órgano de selección. Comité de Audición.
A composición do Comité de Audición, que elevará a proposta á Xerencia do IGAEM, será a seguinte:
Presidente:
-O xerente do IGAEM ou persoa na que delegue.
Membros vocais:
-Dous/dúas técnicos/as integrantes do cadro de persoal do IGAEM.
-Dous/dúas asesores/as externos de danza designados pola xerencia do IGAEM.
-Un representante designado por proposta dos órganos de representación dos traballadores do IGAEM.
Secretario (con voz, pero sen voto):
-Un/unha técnico/a do cadro de persoal do IGAEM.
A secretaria levantará acta de cada audición.
O comité estará validamente constituído coa presenza de, cando menos, catro dos seus membros, sempre que estean presentes o presidente e o secretario.
Sexta.-Presentación das instancias.
Modelo de solicitude: será o que figura no anexo I á presente resolución.
Lugar de presentación: as instancias polas que se solicita tomar parte na audición pública dirixiranse ao xerente do IGAEM, e serán presentadas nas dependencias do rexistro do Instituto Galego de Artes Escénicas e Musicais, sito na rúa da Vesada, s/n, San Lázaro, CP 15703 de Santiago de Compostela, no prazo de dez días hábiles, contados a partir do día seguinte ao da publicación desta resolución no Diario Oficial de Galicia. Poderán así mesmo remitirse na forma determinada no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común.
Xuntarase á instancia:
-Fotocopia do DNI/NIF.
-Documentación acreditativa do cumprimento do requisito de titulación (cláusula 2ª, punto 5º) exixido nesta convocatoria, así como o seu currículo e dúas fotografías tamaño carné.
Sétima.-Lista de admitidos e excluídos e reclamacións.
O órgano de selección fará públicas as listas provisionais de aspirantes admitidos e excluídos, facendo mención, se é o caso, da causa da súa exclusión. Os interesados poderán emendar o defecto observado desde a data de publicación destas listas ata o mesmo día da audición. O aspirante que non a emendase, non poderá participar na audición.
Oitava.-Data e lugar de celebración das probas de audición.
Todos os aspirantes admitidos ou que emenden a causa de exclusión no prazo indicado realizarán unha audición consonte coas normas establecidas na cláusula 4ª desta convocatoria. As probas de audición celebraranse o xoves, 15 de xuño, a partir das 9.30 horas, na sede do Ballet do IGAEM, sita no complexo deportivo de Elviña, no Birloque, s/n na cidade da Coruña.
As probas de audición iniciaranse estritamente por orde alfabética, seguíndose esta polo primeiro apelido dos aspirantes. O desenvolvemento das audicións poderá ser modificado a criterio do Comité de Audición en función dos aspirantes asistentes e a boa fin deste.
Á convocatoria presentaranse os/as candidatos/as, previamente inscritos/as, mediante identificación persoal e coa indumentaria que sexa máis apropiada para a realización da proba.
Novena.-Relación de candidatos/as seleccionados/as.
Unha vez realizadas e rematadas as probas de audición, o Comité de Audición elevará ante o xerente do IGAEM a relación de candidatos/as seleccionados/as, para a súa aprobación e posterior publicación do resultado desta, mediante listaxe dos/as candidatos/as que superaron ambas as dúas probas. Aos/ás candidatos/as que obtivesen mellor puntuación adxudicaránselles as prazas convocadas.
Os candidatos seleccionados achegarán, dentro do prazo de 15 días naturais contados a partir da publicación, a documentación acreditativa do cumprimento dos requisitos exixidos na cláusula 2ª, puntos 3º, 4º e 6º da convocatoria.
Décima.-Formalización dos contratos.
A formalización dos contratos realizarase conforme xurdan as necesidades da vixente temporada. No caso de que o/a candidato/a seleccionado/a non presentase a documentación correspondente no prazo establecido ou non cumpra cos requisitos exixidos aos aspirantes, esa praza será adxudicada ao seguinte
candidato/a da lista definitiva. Se, unha vez formalizado o contrato, o/a traballador/a causase baixa, poderá ser substituído polo seguinte candidato/a da lista definitiva, e nos termos que establece a lexislación vixente en materia de autorización de contratos laborais con relación de natureza ou carácter especial. Igualmente, o período de proba será o que estipula a lexislación vixente.
Undécima.-Impugnación e recursos.
Esta convocatoria e as súas bases, así como cantos actos administrativos se derivan daquela e das actuacións do órgano de selección, poderán ser impugnadas no prazo e na forma establecidos na Lei 30/1992, do 26 de novembro, de réxime xurídico das administracións públicas e do procedemento administrativo común.
Disposición adicional
Única.-Con carácter excepcional e a criterio do Comité de Audición, poderá exceptuarse do cumprimento do requisito de posesión do título de grao medio de ensinanzas de danza, establecido na cláusula 2ª, punto 5º desta convocatoria, a aqueles/as candidatos/as que, a xuízo do dito comité, acrediten un currículo profesional e formativo excepcional como bailarín/bailarina.
Santiago de Compostela, 16 de xaneiro de 2006.
Miguel Ángel Martín Fernández
Xerente do Instituto Galego das Artes Escénicas
e Musicais
ANEXO I
MODELO DE INSTANCIA
SOLICITUDE DE PARTICIPACIÓN NO PROCESO SELECTIVO PARA A COBERTURA DE 15 PRAZAS DE BAILARÍN/BAILARINA DO BALLET DO IGAEM, MEDIANTE CONTRATO TEMPORAL ESPECIAL DE CARÁCTER ARTÍSTICO PARA A TEMPORADA 2006.
Datos persoais:
Apelido 1º
Apelido 2º .........................................
Nome .............................................
Nº DNI/NIF: ..................
Data de nacemento: ..............................................
Enderezo ............................................................
Nº ......... Piso .............. Código postal ...........
Localidade ................. Provincia .................
País ......................
Teléfonos de contacto: ............................................
Titulación académica e experiencia profesional:---
Data e sinatura do solicitante:
Nota.-Xúntese DNI, NIE ou pasaporte, C.V. e titulación académica. (Requirirase orixinal ou fotocopia compulsada da documentación aportada).
Sr. Xerente do Instituto Galego das Artes Escénicas e Musicais
Sabtiago de Compostela